ജൈവ കീടരോഗ നിയന്ത്രണോപാധികളുടെ ഉത്പാദന കേന്ദ്രം തുറന്നു പിലിക്കോട്: ഉത്തരമേഖലാ പ്രാദേശിക കാര്ഷിക ഗവേഷണകേന്ദ്രത്തില് ജൈവ കീടരോഗ നിയന്ത്രണ ഉപാധികളുടെ ഉത്പാദന കേന്ദ്രം തുറന്നു. പഞ്ചായത്ത് പ്രസിഡന്റ പി.പി. പ്രസന്നകുമാരി വിവിധ പഞ്ചായത്തുകളിലെ തെരഞ്ഞെടുത്ത കര്ഷകര്ക്ക് ജൈവ കീടരോഗ നിയന്ത്രണ ഉപാധികള് വിതരണം ചെയ്ത് ഉദ്ഘാടനം നിര്വഹിച്ചു. പിലിക്കോട് കേന്ദ്രം മേധാവി ഡോ. ടി. വനജ അധ്യക്ഷത വഹിച്ചു. ഡോ. സഞ്ജു ബാലന്, അസി. പ്രഫസര് എം.കെ. ലീന എന്നിവര് പദ്ധതി വിശദീകരിച്ചു. മനുഷ്യാരോഗ്യവും പ്രകൃതിസംരക്ഷണവും മുന്നില്ക്കണ്ട് പ്രകൃതി സൗഹൃദ ജൈവ കൃഷിയുടെ പ്രാധാന്യമുള്ക്കൊണ്ടാണ് പദ്ധതി തയാറാക്കിയിട്ടുള്ളത്. നെല്ക്കൃഷിയില് വരുന്ന തണ്ടു തുരുപ്പന്, നെല്ലോല പുഴുക്കള് എന്നിവയുള്പ്പെടെയുള്ള സസ്യ കീട രോഗങ്ങള്ക്കെതിരേ ജൈവ നിയന്ത്രണ ഉപാധികളായ മിത്ര ജീവാണുക്കളെ ഉത്പാദിപ്പിച്ച് ഇവിടെ ലഭ്യമാക്കും. ഇവയുടെ ഉപയോഗ രീതി, ഉത്പാദനം തുടങ്ങിയവയില് കര്ഷകര്ക്ക് പരിശീലനവും നല്കും. രണ്ടാംവിള മുണ്ടകന് നെല്ക്കൃഷി ഇറക്കുന്ന കര്ഷകര്ക്ക് പ്രാരംഭഘട്ടത്തില് പൊടിരൂപത്തിലുള്ള ട്രൈക്കോഡര്മയും മിത്ര ബാക്ടീരിയയായ സ്യൂഡോമോണസും കേന്ദ്രത്തിലൂടെ ലഭിക്കും. രണ്ടാംഘട്ടത്തില് കീടങ്ങളെ കൊല്ലുന്ന കുമിളുകളാണ് ട്രൈക്കോ ഗ്രമ തയാറാക്കി നല്കുക. മൂന്നാം ഘട്ടത്തില് നിമാ വിരകളെ തുരത്തുന്ന മിത്ര കുമിളുകള് പുറത്തിറക്കും. സംസ്ഥാനതല കര്ഷക അവാര്ഡ് ജേതാക്കളെ ചടങ്ങില് ആദരിച്ചു. മികച്ച കര്ഷക തൊഴിലാളിക്കുള്ള സംസ്ഥാന ശ്രമശക്തി അവാര്ഡ് നേടിയ കെ. മനോഹരനെയും പച്ചക്കറി ഉത്പാദന മികവിന് അവാര്ഡ് നേടിയ ചീമേനി തുറന്ന ജയില് അധികൃതരെയും ആദരിച്ചു. അഡ്മിനിസ്ട്രേറ്റീവ് ഓഫീസര് കെ. രാജഗോപാലന്, പി. അജിത, പി.വി. ജലേശന്, കെ.എന്. അജയകുമാര്, എം.എസ്. സിനീഷ്, ആര്.വി. സിന്ധു, വി.പി. മുരളീധരന് എന്നിവര് പ്രസംഗിച്ചു.